पाएं अपने शहर की ताज़ा ख़बरें और फ्री ई-पेपरडाउनलोड करें
कुरुक्षेत्र। गुरुवार को दिनभर सूरज तपाता रहा। आसमान से आग बरसने जैसी तपन हो रही थी। लोग बस यही दुआ कर रहे थे कि बारिश ना हो तो कम से कम बादल ही छा जाएं। शाम को लोगों की दुआ ऊपरवाले ने कबूल भी कर ली। अंधेरा होने से पहले अचानक मौसम ने करवट ली और तेज आंधी के साथ जमकर बदरा बरसे।धूल भरी आंधी और आसमान में छाई काली घटाओं के बाद एकाएक ताबड़तोड़ बरसात हुई। ऐसी तूफानी बारिश हुई की राहत आफत बन गई। तेज आंधी के कारण जिले में कई जगह सड़कों पर पेड़
और खंबे गिरे। इससे कई जगह जाम में लोग फंस गए। शहर में भी सड़कों पर जल भराव की स्थिति बनी रही। सेक्टर्स में सीवरेज ब्लॉक होने के कारण गंदे पानी ने लोगों की मुश्किल को बढ़ा दिया। शाम करीब साढ़े पांच बजे ही शहर में अंधेरा छा गया। दिन में ही वाहन चालकों को हेडलाइट जलानी पड़ी। आंधी
के कारण जनजीवन अस्तव्यस्त हो गया। हालांकि करीब 40 मिनट पड़ी झमाझम बारिश से तपती धरती को जरूर राहत मिली।
40 कि.मी. प्रति घंटे की रफ्तार से आंधी : मौसम विशेषज्ञ श्याम सिंह चौहान का कहना है कि
गुरुवार शाम को एकाएक मौसम बदला और करीब 40 किलोमीटर प्रति घंटे की स्पीड से धूल भरी आंधी चलने लगी। जबकि दिन भर 8.6 किलोमीटर के हिसाब से हवा चली। उन्होंने कहा कि मौसम में अधिकतम तापमान 40 डिग्री सेल्सियस रहा जबकि न्यूनतम तापमान 29.4 डिग्री सेल्सियस रहा। सुबह के समय नमी की मात्रा 88 प्रतिशत रही जबकि शाम तक यह घटकर मात्र 46 प्रतिशत ही रह गई। सुबह हवा का दबाव 28 एमएम और शाम को 25.2 एमएम रहा।
बत्ती गुल, अंधेरे में शहर : तेज आंधी और बारिश के कारण शहर की बत्ती भी गुल हो गई। शहर में पहले ही कई जगहों पर दिन में बिजली सप्लाई बंद पड़ी थी। शाम को तेज आंधी के कारण पोल टूटने से बिजली आने की आस भी धूमिल हो गई। सेक्टर-17 में दोपहर से बिजली सप्लाई बाधित थी। शाम को पूरे शहर की सप्लाई ठप हो गई। ऐसे में इनवर्टर भी जबाव दे गए। तेज आंधी के कारण पीछे से ही बिजली विभाग ने सप्लाई बंद कर दी थी। जोकि देर रात तक बहाल नहीं हो पाई। इसके चलते पूरा शहर अंधेरे में डूबा रहा। बताया जाता है कि शहर में भी कई जगह आंधी के कारण पोल टूट गए। इसके चलते सप्लाई सुचारु नहीं हो पाई। एसडीओ डिवीजन नंबर दो महताब सिंह का कहना है कि सेक्टर-17 में पहले से लाइन में कोई खामी थी। जबकि शहर में तेज आंधी के बाद सप्लाई बंद हुई। समाचार लिखे जाने तक बिजली अधिकारी और कर्मचारी सप्लाई बहाल करने में जुटे हुए थे।
उखड़ और टूटे पेड़ : लगे जाम : ेज आंधी के कारण जिले में कई जगह सड़कों पर पेड़ टूट कर गिर पड़े। बिजली के पोल भी टूटे। ज्योतिसर के निकट पेड़ टूटने के कारण पिहोवा-कुरुक्षेत्र मार्ग पर जाम लग गया। बारिश थमने के बाद ही किसी तरह पेड़ों को हटा कर सड़क को बहाल किया गया। ऐसे ही झांसा में हुआ। झांसा के पास दर्जनों पेड़ टूट गए। कई बिजली पोल भी टूट कर सड़क पर गिर गए। इसके कारण वहां भी जाम लगा रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn